Virallinen lehti nro C 386 , 11/12/1998 s. 0162



KIRJALLINEN KYSYMYS E-1813/98 esittäjä(t): Luigi Vinci (GUE/NGL) ja Lucio Manisco (GUE/NGL) komissiolle (11. kesäkuuta 1998) Aihe: Vaarallisista jätteistä annetun direktiivin 91/686/ETY soveltaminen Vaarallisista jätteistä annetun direktiivin 91/689/ETY(1) 3 artiklan 2 kohdassa säädetään yhdenmukaisesti direktiivin 75/442/ETY(2) 11 artiklan 1 kohdan b alakohdan kanssa, että jäsenvaltio voi olla soveltamatta direktiivin 75/442/ETY 10 artiklaa jätteitä hyödyntäviin yrityksiin. Ehdot tämän luvan saamiseksi vahvistetaan myös direktiivin 91/689/ETY 3 artiklan 2 kohdassa. Direktiivin 91/689/ETY 3 artiklan 4 kohdassa säädetään, että jos jäsenvaltio aikoo soveltaa 2 kohdan säännöksiä, tuossa kohdassa tarkoitetut säännöt on toimitettava komissiolle viimeistään kolme kuukautta ennen niiden voimaantuloa. Komissio kuulee jäsenvaltioita. Näiden kuulemisten perusteella komissio ehdottaa, että nämä säännöt hyväksytään direktiivin 75/442/ETY 18 artiklassa tarkoitetun menettelyn mukaisesti. Direktiivillä 83/189/ETY(3) säädetään erityisestä teknisiä standardeja ja määräyksiä koskevien tietojen toimittamisessa noudatettavasta menettelystä. 1. Miten komissio tulkitsee edellä mainitun 3 artiklan 4 kohdan? Jos kolmen kuukauden määräaika standardeja koskevien tietojen toimittamisesta komissiolle on kulunut umpeen, voidaanko standardit vahvistaa, vaikka komissio ei olisi päättänyt niiden hyväksymisestä tai hylkäämisestä? 2. Onko totta, että Italia on toimittanut tietoja komissiolle teknisiä standardeja koskevasta suunnitelmasta yksinkertaistettujen menettelyiden soveltamiseksi vaarallisten ja muiden kuin vaarallisten jätteiden talteenotossa? 3. Milloin ilmoitus on tehty direktiivin 91/689/ETY 3 artiklan 4 kohdassa ja direktiivissä 83/189/ETY tarkoitetuista määräyksistä? 4. Tietääkö komissio, onko edellä mainittujen italialaisten säännösten ilmoittamista koskeva "jäissäoloaika" edelleen voimassa? Ellei ole, milloin aika päättyi direktiivin 91/689/ETY ja direktiivin 83/189/ETY mukaisesti? Komission jäsenen Ritt Bjerregaardinkomission puolesta antama vastaus (17. heinäkuuta 1998) Direktiivin 91/689/ETY 3 artiklan 4 kohdassa säädetään, että mainitussa artiklassa säädetyn kolmen kuukauden määräajan umpeutumisen jälkeen 3 artiklan 2 kohdassa tarkoitetut kansalliset säännökset voidaan vahvistaa, vaikka komissio ei olisi vielä tehnyt päätöstä niiden hyväksymisestä tai hylkäämisestä. Jos jäsenvaltio kolmen kuukauden määräajan umpeutumisen jälkeen vahvistaa säännökset ja komissio päättää myöhemmin olla hyväksymättä niitä, kyseisiä säännöksiä on muutettava, jotta ne olisivat yhteisön lainsäädännön mukaisia. Italia on toimittanut komissiolle säännösluonnokset jätteistä annetun Italian asetuksen 22/1997 31-33 artiklan mukaisesti. Luonnokset toimitettiin 27. elokuuta 1997 direktiivin 83/189/ETY mukaisesti ja 17. lokakuuta 1998 direktiivin 91/689/ETY mukaisesti. Ehdotettuja toimenpiteitä koskeva täydentävä liite toimitettiin 12. helmikuuta 1998 direktiivin 91/689/ETY 3 artiklan 4 kohdan mukaisesti. Direktiivin 83/189/ETY mukainen odotusaika umpeutui 28. marraskuuta 1997 ja direktiivin 91/689/ETY mukainen odotusaika 17. tammikuuta 1998. Helmikuun 12. päivänä toimitetun liitteen odotusaika umpeutui 12. toukokuuta 1998. (1) EYVL L 377, 31.12.1991, s. 20. (2) EYVL L 194, 25.7.1975, s. 39. (3) EYVL L 109, 26.4.1983, s. 8.